Fit-30 ta' Novembru 2016, il-Kumitat tar-Rappreżentanti Permanenti (Coreper) ikkonferma l-qbil milħuq mill-presidenza Slovakka mal-Parlament Ewropew rigward id-Direttiva dwar il-ġlieda kontra t-terroriżmu. Illum, 5 ta' Diċembru, il-Kumitat għal-Libertajiet Ċivili, il-Ġustizzja u l-Intern tal-Parlament Ewropew ukoll ikkonferma dak il-qbil. Din il-konferma twitti t-triq għall-adozzjoni formali finali tad-direttiva fix-xhur li ġejjin. Biex tindirizza t-theddida tat-terroriżmu li qed tevolvi, id-Direttiva ssaħħaħ il-qafas legali tal-UE fil-prevenzjoni ta' attakki terroristiċi billi tikkriminalizza atti bħat-teħid ta' taħriġ għal terroriżmu u l-ivvjaġġar għal skopijiet terroristiċi, kif ukoll l-organizzazzjoni jew il-faċilitazzjoni ta' tali vvjaġġar. Issaħħaħ ukoll id-drittijiet għall-vittmi tat-terroriżmu. Fi kliem Lucia Žitňanská, Ministru għall-Ġustizzja tas-Slovakkja: "Il-qbil li lħaqna jipprovdi l-bilanċ ġust bejn il-ħtieġa li niġġieldu b'mod effettiv kontra forom ġodda ta' terroriżmu - b'mod partikolari l-ġellieda barranin - u dik li fl-istess ħin niggarantixxu d-drittijiet individwali u nsaħħu l-protezzjoni u d-drittijiet tal-vittmi tat-terroriżmu. Madankollu, din hija biss naħa waħda tal-istorja. Hija l-fehma komuni tal-Parlament, il-Kunsill u l-Kummissjoni li tweġiba komprensiva għat-theddida li qed tevolvi tat-terroriżmu trid tinkludi miżuri effettivi għall-prevenzjoni tar-radikalizzazzjoni u skambju effiċjenti ta' informazzjoni dwar reati terroristiċi." Id-Direttiva ssaħħaħ u taġġorna d-Deċiżjoni Qafas 2002/475/ĠAI eżistenti, b'mod partikolari, peress li tikkriminalizza: L- ivvjaġġar għal skopijiet terroristiċi , b'mod partikolari kontra l-fenomenu tal-ġellieda terroristi barranin. Il-kompromess li ntlaħaq bejn l-istituzzjonijiet ser jiżgura, pereżempju, li l-ivvjaġġar għal żoni ta' konflitt bil-għan li wieħed jissieħeb f'attivitajiet ta' grupp terroristiku jew l-ivvjaġġar lejn Stat Membru tal-UE bil-għan tat-twettiq ta' attakk terroristiku ser isiru reati punibbli. L- organizzazzjoni u l-faċilitazzjoni ta' vjaġġi bħal dawn , inkluż permezz ta' appoġġ loġistiku u materjali, pereżempju x-xiri ta' biljetti jew l-ippjanar ta' itinerarji; Il-kisba ta' taħriġ għal skopijiet terroristiċi , pereżempju għall-fabbrikazzjoni u l-użu ta' splussivi, armi tan-nar, sustanzi noċivi jew perikolużi b'riflessjoni tad-dispożizzjoni li diġà teżisti dwar l-għoti b'mod konxju ta' taħriġ bħal dan; L-għoti jew il-ġbir ta' fondi bl-għan jew l-għarfien li ser jintużaw biex jitwettqu reati terroristiċi u reati relatati ma' gruppi terroristiċi jew attivitajiet terroristiċi; Id-Direttiva ser tikkumplementa wkoll il-leġislazzjoni attwali dwar id- drittijiet għall-vittmi tat-terroriżmu . F'dan ir-rigward, it-test ta' kompromess jinkludi katalgu ta' servizzi biex jindirizzaw il-ħtiġijiet speċifiċi tal-vittmi tat-terroriżmu, bħalma huma d-dritt ta' aċċess immedjat għal servizzi ta' sostenn professjonali li jipprovdu trattament mediku u psikosoċjali, jew id-dritt għal pariri legali jew prattiċi, kif ukoll assistenza għal talbiet ta' kumpens. Il-mekkaniżmi ta' rispons ta' emerġenza immedjatament wara attakk ser jissaħħu wkoll. Id-Direttiva tipprevedi wkoll regoli mtejba għall-iskambju ta' informazzjoni bejn l-Istati Membri b'rabta ma' reati terroristiċi miġbura waqt proċeduri kriminali. Il-passi li jmiss Bil-qbil politiku kkonfermat miż-żewġ istituzzjonijiet, it-test issa ser jiġi rivedut mill-ġuristi lingwisti qabel l-adozzjoni finali mill-Parlament u mill-Kunsill kmieni s-sena d-dieħla. Kuntest Il-proposta tressqet fil-kuntest tal-Istrateġija Mġedda ta' Sigurtà Interna għall-UE u wara t-talba tal-Kunsill għal azzjoni aktar mgħaġġla wara l-attakki f'Pariġi tat-13 ta' Novembru 2015. Hija tikkunsidra r-rekwiżiti li jirriżultaw minn diversi testi internazzjonali: Ir-Riżoluzzjoni tal-Kunsill tas-Sigurtà tan-NU 2178 (2014) u l-Protokoll Addizzjonali tal-Konvenzjoni dwar il-Prevenzjoni tat-Terroriżmu tal-Kunsill tal-Ewropa (KtE), li għandhom l-għan li jikkumbattu l-fenomenu tal-ġellieda terroristi barranin; L-istandards tat-Task Force ta' Azzjoni Finanzjarja (FATF) dwar il-finanzjament tat-terroriżmu. Rispons għall-ġellieda terroristi barranin u l-attakki terroristiċi reċenti fl-Ewropa (informazzjoni ġenerali) Ġlieda tal-UE kontra t-terroriżmu (informazzjoni ġenerali)